Теччĕ районĕнчи Аслă Ăнă ялĕнчи икĕ хутлă ваттисен интернатне тунтикун, Анне кунĕ хыççăнах пырса кĕтĕмĕр. Эпир пынă чух радиопа аннене халалланă юрă янăратчĕ. «Ку юрра хамăр радиорубкăран Анне кунне халалласа итлеттеретпĕр», – ăнлантарса парать интернат директорĕ Людмила Самаркина. Çапла çав, кунта пурăнакансем çулĕсемпе пурте «анне» сăмаха илтсе савăнмаллискерсем ĕнтĕ…\nÇак интернат ĕçлеме пуçланăранпа килес çул 20 çул çитет. Унăн пĕрремĕш директорĕ Борис Григорьевич Лашманов пулнă, ĕмĕр вĕçленнĕ тĕле Зоя Германовна Волкова улăштарнă ăна. 2007 çултанпа вара Людмила Самаркина директорта ĕçлет. Интернатри лару-тăру çинчен пире шăпах Людмила Георгиевна каласа пачĕ.\nПаянхи куна интернатра 45 çын пурăнать, вĕсенчен 37-шĕ инвалид, 25-шĕ вырăнпах выртать. Кунти ватăсен вăтам çулĕ 78-па танлашать. Интернат республика шайĕнче ĕçлет. Кунта халĕ Çырчаллинчен те, Çĕпрелĕнчен те, Пăваран та пур. Паллах, Теччĕ районĕнчен хăйĕнчен те. «Пĕр вăхăт хĕрарăмсем нумайччĕ пирĕн, халĕ арçынсем йышлăрах», – тет Людмила Георгиевна. Вăл ваттисен çуртĕнче директорта ĕçличчен ял хутлăхĕн пуçлăхĕ пулнă. Çавăнпа ертӳçĕ ĕçне лайăх пĕлнĕ, анчах: «Малтанхи вăхăтра питĕ йывăрччĕ, ватăсем хăйсене пăхайманнине курсан чĕре ырататчĕ», – тесе аса илет вăл халь.\nИнтернатра тĕрлĕ халăх çыннисем пурăнаççĕ: чăвашĕ те, вырăсĕ те, тутарĕ те пур. Нихăш халăх çыннине те чун çăкăрĕсĕр хăвармаççĕ, авă, чăвашсем валли «Сувар» та пĕр çырăнтару кампанине сиктермесĕр çырăнаççĕ. Таса кĕпе-йĕмпе тутă хырăмсăр пуçне çыннăн чун ыйтнине те тивĕçтермелле-çке, çакна шута илсех тăраççĕ. Интернатра пурăнакансем пирки: «Наци е тĕн тĕлĕшĕпе пĕр-пĕринпе хирĕçсе кайни пулман, – тесе каласа парать пире директор. – Кунта 29 çын ĕçлет, эпир чăвашсем пулнине пĕлсе тутар-ватăсем чăвашла калаçма тăрăшаççĕ. Эпир вĕсемпе ĕмĕрлĕхех-çке, юлашки çула та эпирех ăсататпăр, тирпейлесе пытаратпăр. Христиансене пупа чĕнтерсе кĕлĕ вулаттарса Аслă Ăнă масарне пытаратпăр, мăсăльмансене – муллана кĕлĕ вулаттарса тутарсен Кĕçĕн Турма ялĕн масарне пытаратпăр».\nЛюдмила Георгиевна интернатра мĕн-тĕр çитмест тесе лармасть, проблема сиксе тухсан пулăшакансем тупăнаççех. Хусанти пĕр ресторанăн директорĕ Иркия Мансуровна Тухватуллина Аслă Ăнăри ватăсен пурнăçĕпе интресленсех тăрать. Е тутлă кукăльсем илсе килсе çитерет, е тата кивĕ краватьсене çĕннисемпе улăштарать. Çапла 20 кравате улăштарма ĕлкĕрнĕ те, вăхăт иртнĕ май ыттисене те вăлах улăштарĕ. Юсав ĕçĕсене тăвакан подрядчиксем те ватăсене пулăшу параççĕ.\nМĕн кирли пирĕн йăлт пур: мунча, сауна, туалетсем кашни хутра темиçе. Патшалăх пĕр куна çын пуçне 442 тенкĕ уйăрать (ку суммăран пăхакансене ĕç укçи тӳлеме те, апат çине те, çутă, газ… – пур тăкака та саплаштарать). Газпа перекетлĕрех усă курса экономи тунисем пулнă, анчах çутта перекетлеме çук тет директор. Мĕншĕн тесен çутăпа ватăсем хăйсем пĕлнĕ пек усă кураççĕ (кам ытларах вăхăт çутăпа ларать, тепри çĕрле вуçех сӳнтермест, тĕрлĕрен пулать).\nУйрăлас умĕн Людмила Георгиевна «Сувар» вулаканĕсене çитес çур çула та хаçата çырăнма чĕнсе каларĕ, çирĕп сывлăх, юрату, телей сунчĕ. Халăхсен хушшинчи инвалидсен кунĕпе сусăр çынсене пурне те саламласа вăрăм ĕмĕр, тăнăçлăх сунчĕ.\n: 973, Хаçат: 48 (1038)